16 rojnamegerê kurdî ameybî tepiştene û erşawîyabî zîndanî. Zulmê vera 16 rojnamegeran zîndan de zî dewam keno. Pêvînayîşê rojnamegeran ê bi keyeyanê înan yenê astengkerdene. Hulya Oruç vizêr zîndan de şîye zîyaretê mêrdeyê xo Edîtorê Ajansê Mezopotamya (MA) Azîz Oruçî û têna 20 deqayan eşkaye ey bivîna.
Hulya Oruç ANFyî rê qisey kerd û da zanayene ke na teda qestî ra yena kerdene.
Hulya Oruç vat: ''Ma sey merdimanê rojnamegeran ancax 15-20 deqayan pêvînayîş kerd. Nişka ra înan ma vetîş teber û vat ke 'qedîya.' Wexto ke ma vera na bêhuqûqîye îtîraz kerd, înan pê ma yarî kerde û vat: 'Kesê ke 15 deqayan erey dest pêkenê est ê.' Wexto ke mi vat êyê ke 15 deqayan erey dest pêkenê ma yê, huyayî. Zîndanê Amedî de xora camê diqatinî est ê û mîyanê nê caman de zî caxî est ê. Na bêhuqûqîye qestî ra yena kerdene. Reyna vanê ke rojnamegerî do sewqê Zîndanê Xarpêtî bikerê. Ganî ma derheqê na babete de hîsger bibê.
Mêrdeyê mi verî zî heman zulm dî. O wexto ke sînorê Armenîstanî ra derbazê Ewropa bîyêne tepişîya û medyaya îqtîdarî seba ey vatbi 'terorîsto ke Îranî ra derbazê Tirkîya bi ame destbendkerdene.' Mêrdeyê mi reyna bi komployêkî tepişîya. Polîsan şewe saete 04.00 de eşt keyeyê ma ser, keye tarûmer kerd, 8 rojan nezaret de mêrdeyê mi tepişt û dima erşawit zîndanî. Mêrdeyê mi seba karanê xo yê rojnamegerîye ra tepişîya. Domanê mi mîyanê na travma de ciwîyenê. Şewe kabusan ra wurzenê û babîyê xo pers kenê.''
Hulya Oruç îfade kerd ke mêrde û embazê ey nika hucreyê 3 kesan de tepişîyenê û venga her kesî da ke wa seba rojnamegeran têbigêrê. Oruçe vist vîrî ke bi taybetî dezgehê çapemenîye wayîrê mesuldarîyêka pîl ê û vat: ''Ê xîret kenê ke rojnamegeran krîmînalîze bikerê û eke ma vera ney vengê xo mekerê na bêhuqûqîye do vila biba.''
